  Анжелика Тихонова корреспондент Ашальчи Оки нимо йӧскалык премиез Алнашын 4-тӥ оштолэзе сётозы. Со нуналэ отын «Ашальчи лыдӟонъёс» ортчозы. Со сярысь «Удмурт Кенеш» огаезяськонлэн Пичи кенешаз ивортӥз «Удмурт нылкышно кенеш» огазеяськонлэн тӧроез Надежда Степанова. Нырысетӥ удмурт нылкышно кылбурчиез, Россиысь дано эмчиез элькунамы котькуд ар буре ваё. Солэн нимыныз пӧртэм удысъёсты азинтӥсь удмурт нылкышноосты пусъё. Солы сӥзыса нимысьтыз ужрад радъяло. «Тыршиськом котькуд ар радъяны сое Ашальчи Окилэн вордӥськем нуналаз, туэ но озьы ик чакламы. 4-тӥ оштолэзе Алнаш музъем вылын ортчоз та ужрадмы. «Ашальчи лыдӟонъёс» сое нимамы. Али алнашъёс мыло-кыдо дасясько», — шуиз Надежда Степанова. Солэн верамезъя, ужанрадлык ньыль люкетъем луоз. Отчы пырозы Ашальчи Окилэн улон-вылонэныз тодматскон, Ашальчи Оки нимо йӧскалык премиез сӥё-дано сётон, озьы ик Алнаш ёрослэн Ашальчи Оки нимо нимысьтыз премиеныз пусъён. Сое куинь мурт басьтоз. Йылпумъяськоз ужрад удмурт концертэн. Делегациос котькуд ёросъёсысь но каръёсысь луыны кулэ. Отчы одно ик пыртыны дэмламын ёросъёсысь «Удмурт Кенеш» но «Удмурт нылкышно кенеш» огазеяськонъёсын кивалтӥсьёсты, Ашальчи Оки нимо премилэсь лауреатъёссэ. Со сяна, Пичи кенешын ик «Удмурт Кенеш» огазеяськонлэн тӧроез Татьяна Ишматова вуоно арын элькун ужрадэз Грак ёросын ортчытыны мылкыдзэс шараяз, угось со Ашальчи Окилэн вордӥськем ёросэз луэ. Со сяна вуоно арын кылбурчилэн вордӥськемез дырысен 120 ар тырме. Тодэ вайытом, Ашальчи Оки нимо йӧскалык премиез туэ басьтӥсьёсты юнматӥзы «Удмурт Кенеш» огазеяськонлэн исполкомезлэн кенешоназ. Лауреатъёс луизы Якшур-Бӧдья ёросысь Валентина Иванова но Дэри ёросысь Лидия Биянова. Тегъёс: Лулчеберет Удмуртия УдмуртКенеш удмуртъёс Мерлык АшальчиОки Алнаш  